**Az új Ford Mustang California Special immár Európában is valóra váltja a kaliforniai álmot**

* A Ford bemutatja az új Mustang California Special modellváltozatot; az eredeti, 1968-as kivitel hangulatát idéző autó egyedi dizájn-részleteket, többek közt ‘színváltó’ matricázást kínál
* A kizárólag 450 lóerős, V8-as kabrió változatban kapható California Special olyan felszereltséggel készül, ami az élvezetes és kényelmes használatot szolgálja – jó példa erre a fűthető-hűthető első üléssor
* Az Európában most először bemutatkozó új modellel tovább bővül a Mustang-család, amelyben már eddig is olyan autók szerepeltek, mint a tisztán elektromos hajtású Mustang Mach-E és Mustang Mach-E GT, valamint a Mustang GT és a Mustang Mach 1

**KÖLN, Németország, 2022. március 7.** – Az Amerika nyugati partvidékének stílusát megtestesítő modell megérkezett Európába. A Ford Mustang California Special a modell története során most először jelenik meg a kontinens Ford márkakereskedéseiben.

Az 1968-as eredeti modellváltozat szabad szellemiségét idéző új California Special kizárólag kabrió karosszériával készül, aminek a hátrahajtható vászontető klasszikus megjelenést kölcsönöz. Az autó egyedi dizájn-csomaggal kapható, olyan részletmegoldásokkal, mint a különleges emblémák, a 19 colos könnyűfém keréktárcsák vagy a speciális ‘színváltó’ matricák; az egészre pedig a Ford karizmatikus, 450 lóerős V8-as blokkja teszi fel a koronát.

A Mustang California Special utasterét úgy alakították ki, hogy az autóban utazók tökéletesen kiélvezhessék a nyílt utak szabadságérzetét (bármilyen legyen is az időjárás), és a különleges California Special stílus itt is gyönyörűen érvényesül. A vásárlók alapáron kapják a fűthető/hűthető első üléseket, a 12 colos, személyre szabható műszeregységet és a fejlett SYNC 3 konnektivitási rendszert, ami lehetővé teszi, hogy a vezető egyszerű hangutasítással hívja elő kedvenc utazós lejátszási listáját, vagy megtalálja a legközelebbi tengerparti strandhoz vezető utat.

A Ford egy ma közzétett [új videóval](https://youtu.be/WtKU2C-v4pk) harangozza be, hogy a Mustang California Special megérkezett Európába; a film érzékletesen adja vissza a Mustang szellemiségét és azt, hogy Kalifornia nemcsak egy állam, hanem egy hangulat is, ami mindig és mindenhol szabadságérzettel tölti el az embert.

“A California Special fontos része a Mustang amerikai múltjának, és igazi szimbóluma mindannak, amiről a Mustang szól: a vezetés örömének és a nyílt út kínálta szabadságnak. Ezek az ideálok nemcsak az amerikai, hanem az európai autórajongók lelkében is ott élnek, így már ideje volt, hogy az itteni vásárlók megtapasztalják a stílus, a teljesítmény és a vezetési élmény egyedülálló California Special keverékét,” mondta Matthias Tonn, a Ford Európa Mustang programjának főmérnöke.

**A klasszikus dizájn felidézésével**

Amikor a ma már legendásnak számító Ford Mustang 1964-ben megjelent az utakon, Amerika-szerte tulajdonosi klubok alakultak, amelyeknek sok regionális márkakereskedő saját, helyi tervezésű dizájnt is kínált. Az egyik ilyen kivitelt az 1967-es Shelby GT kupé prototípus ihlette – és ez kapta a California Special nevet.

Az eredeti változatot feketére festett hűtőrács, ködfényszórók és a karosszéria oldalán végigfutó versenycsíkok díszítették (a sávok az új hátsó-oldalsó légbeömlők előtt végződtek), ráadásul az autót egy Shelby-stílusú légterelővel is kiegészítették. A Ford 1968-ban korlátozott darabszámban gyártotta ezt a lenyűgöző modellváltozatot.

Az új California Special – ami kizárólag nyitható vászontetővel készül, tisztelgésként az ‘Aranyállam’ mediterrán klímája előtt – az eredeti változatot idézi Ebony Black fényezésű méhsejtmintás hűtőrácsával, Race Red színű GT/CS emblémáival, illetve fekete-vörös-szürke versenycsíkozásával. A GT/CS emblémákat is magukban foglaló sávok az autó elegétől egészen a hátsó légterelőig nyújtóznak, és egy titkos ‘California Special’ feliratot is rejtenek, ami esti fényviszonyok közt alig látható, de az erős napfényben szinte felragyog.

Az eredetihez hasonlóan az aerodinamikai fejlesztések most is a V8-as blokk teljesítményét hangsúlyozzák; jó példa erre a nagyobb első légterelő és az opcionális hátsó-oldalsó légbeömlő. Hátul egy California Special tanksapka-imitáció is látható a négy kipufogóvégződés felett. Az egyedi ötküllős könnyűfém keréktárcsák tovább fokozzák az autó exkluzivitását. Az első 19 x 9 colos és a hátsó 19 x 9,5 colos keréktárcsák Carbonised Grey színűek, akárcsak az első légterelő, az oldalsó spoilerek és a hátsó diffúzor. A motorházban a toronymerevítőn California Special embléma látható.

Az autó kilencféle külső fényezéssel rendelhető meg, köztük a jellegzetes Grabber Blue és Cyber Orange árnyalatokban; a kontrasztos, fekete vászontető 8 másodperc alatt alakítja át a Mustangot kupéból karcsú kabrióvá.

A Mustang California Special különlegességét számos egyedi dizájn-megoldás és kényelmi funkció hangsúlyozza ki. Az alapáras fűthető/hűthető első ülések komfortos utazást kínálnak nyitott tetővel is, legyen akár nyár vagy tél. A bőrborítású üléseket és ajtóburkolatokat részben szürke Miko® velúrral kárpitozták (ez a környezettudatos, szintetikus anyag újrahasznosított poliészterből készül), és a felületeket vörös varrás díszíti. Az üléseken és a padlószőnyegeken dombornyomású GT/CS logó, a műszerfal Carbon Hex alumínium betétjén pedig egyedi Mustang California Special embléma látható.

A Ford SYNC 3 kommunikációs és szórakoztató rendszert1 arra tervezték, hogy a lehető legkellemesebbé varázsolja az utazást; a vezető természetes hangutasításokkal és a 8 colos központi érintőképernyőn keresztül is kezelheti a csatlakoztatott okostelefonok, az audiorendszer, a navigáció és klímaberendezés funkcióit. A berendezés kompatibilis az Apple CarPlay és az Android Auto 2 rendszerekkel, amelyek felár nélkül elérhetők, az internetkapcsolatról pedig az alapáron kínált FordPass Connect modem gondoskodik.3

Az ugyancsak alapáras vezetéssegítő technológiák listáján megtalálható az Ütközésre Figyelmeztető rendszerrel és Sávelhagyásra Figyelmeztető rendszerrel kiegészített Adaptív Sebességtartó Automatika4 is, ami segít, hogy a mindennapos autózás a lehető legkevésbé legyen fárasztó, és a stresszoldáshoz a nyitható tetőnek köszönhető végtelen fejtér is nagyban hozzájárul.

**Good vibrations**

A Mustang California Special 5,0 literes Ford V8-asa (450 lóerővel és 529 Nm forgatónyomatékkal5) olyan teljesítményt és hangzást kínál, ami tökéletesen illik egy különleges Mustanghoz.

A Ford hatfokozatú, manuális sebességváltójában fordulatszám-szabályozó technológia biztosítja a zökkenőmentes fokozatváltásokat és a sportos lendületet; ezzel a váltóművel az autó 4,8 másodperc alatt gyorsul 0-100 km/órára. A Ford fejlett 10 fokozatú automatájával 4,5 másodpercig tart a százas sprint.

Az automata sebességváltó a választható Normál, Sport, Versenypálya és Havas/Vizes út üzemmódoknak4 megfelelően optimalizálja a teljesítményt, így a vezetés mindig élvezetes, akár a legendás amerikai 66-os úton suhan, akár a híres német A6-os autópályán száguld a Mustang. A Jó Szomszéd üzemmód az előre beprogramozott napszakokban erősen visszafogja a hangerőt, hogy az autó ne zavarja a szomszédok pihenését.

A kifogástalan tapadást és ívmeneti stabilitást az alapáron kínált részlegesen önzáró differenciálmű és a külön rendelhető MagneRide®6 lengéscsillapítók biztosítják. Ez utóbbi rendszerben a lengéscsillapítót különleges hidraulikafolyadék tölti ki, s ha ezen a folyadékon áram halad át, a csillapítás mértéke azonnal megváltozik. Mindezt a kerekek mozgását ezredmásodpercenként mérő szenzorok vezérlik.

A Ford Mustang California Special modellel tovább bővül az európai Mustang-család, amelyben már eddig is olyan autók szerepeltek, mint a Mustang GT Fastback és Convertible, a versenykész [Mustang Mach 1](https://www.youtube.com/watch?v=yDk1uXDTxa8), illetve a tisztán elektromos hajtású [Mustang Mach-E](https://www.youtube.com/watch?v=IzVPPdM1Duw) és [Mustang Mach-E GT](https://www.youtube.com/watch?v=TB6gvowtbJo). 5

A Mustang Mach-E egy legendás sportkocsi stílusát, karakterét és teljesítményét kínálja, miközben energiahatékony, akkumulátoros elektromos hajtásával akár 610 kilométert is képes megtenni (WLTP adat).5 A Mustang Mach-E GT jelenleg a Ford leglenyűgözőbb sorozatgyártású elektromos modellje: különlegesen hangolt, összkerekes hajtáslánca 487 LE és 860 Nm leadására képes, és ez az erő 3,7 másodperc alatt gyorsítja az autót 0-100 km/órás tempóra.7

# # #

1 Ne vezessen zavaró körülmények hatása alatt. Ha lehetséges, használja a rendszerek hangvezérlését. Bizonyos funkciók zárolva lehetnek, amíg az autó sebességváltója menetfokozatba van kapcsolva. Nem minden funkció kompatibilis az összes telefonkészülékkel.

2 Aktív adatforgalommal és kompatibilis szoftverrel rendelkező telefon szükséges. A SYNC 3 nem ellenőrzi a harmadik felektől származó termékek használhatóságát; ezek működőképessége a harmadik felek felelőssége.

3 A távolból vezérelhető funkciókhoz szükség van a FordPass Connectre, a FordPass alkalmazásra és a kiegészítő hálózatba kapcsolt szolgáltatásra (részletek a FordPass Felhasználói feltételeiben). A hálózatba kapcsolt szolgáltatások feltétele a Vodafone vagy Vodafone partner hálózat elérhetősége. A technológia/mobilhálózatok/járműképességek fejlődése korlátozhatja a rendszerek funkcióit, és megakadályozhatja a hálózatba kapcsolt szolgáltatások működését. A hálózatba kapcsolt szolgáltatásokhoz WiFi hotspot szükséges.

4 A vezetéssegítő technológiák kiegészítő feladatot látnak el, és nem helyettesítik a vezető figyelmét, döntését és irányítását. A részletekről és a rendszerek korlátairól a Felhasználó Kézikönyv ad további tájékoztatást.

5 A Ford Mustang Mach-E hátsókerékhajtású, nagyobb kapacitású akkumulátoros változatának WLTP-szabvány szerint mért elektromos hatótávolsága elérheti a 610 km-t.

A Ford Mustang Mach-E GT WLTP-szabvány szerint mért elektromos hatótávolsága elérheti az 500 km-t.

A Ford Mustang California Special és GT hatfokozatú manuális sebességváltós kivitelének legalacsonyabb CO₂-kibocsátása 268-276 g/km (WLTP), üzemanyag-fogyasztása pedig 11,8-12,1 l/100 km (WLTP).

A Ford Mustang California Special és GT tízfokozatú automata sebességváltós kivitelének legalacsonyabb CO₂-kibocsátása 256-265 g/km (WLTP), üzemanyag-fogyasztása pedig 11,2-11,6 l/100 km (WLTP).

A Ford Mustang Mach 1 hatfokozatú manuális sebességváltós kivitelének CO₂-kibocsátása 284 g/km (WLTP), üzemanyag-fogyasztása pedig 12,4 l/100 km (WLTP).

A Ford Mustang Mach 1 tízfokozatú automata sebességváltós kivitelének CO₂-kibocsátása 270 g/km (WLTP), üzemanyag-fogyasztása pedig 11,7 l/100 km (WLTP).

A CO2-kibocsátási és üzemanyag-fogyasztási adatok határértékei az egyes piacokon forgalmazott modellváltozatoktól függően változhatnak.

Az üzemanyag/energiafogyasztási, CO₂-kibocsátási és az elektromos üzemmódban megtehető hatótávolság adatait az Európai Unió 715/2007/EC számú szabványa által előírt technikai kívánalmak és műszaki adatok alapján, illetve a legfrissebb 2017/1151 direktíva alapján regisztrálták. Az alkalmazott, szabványos tesztelési eljárások lehetővé teszik a különböző járműfajták és gyártmányok összehasonlítását.

6 A MagneRide® BWI Group bejegyzett védjegye.

7 A Ford tesztadata. A vizsgálati módszer nem gördülő rajttal, hanem 30,5 cm-es kigurulással működik.

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A vállalat tevékenységi köre felöleli a hálózatba kapcsolt, egyre inkább elektromos hajtású személy- és haszonjárművek, vagyis a Ford személyautók, haszongépjárművek, városi terepjárók (SUV), valamint a Lincoln luxusautók tervezését, gyártását, értékesítését, és a velük kapcsolatos szolgáltatások biztosítását. A Ford vezető szerepre törekszik az elektromos autók, a mobilitási megoldások – ezen belül az önvezető járművek –, valamint a konnektivitási szolgáltatások területén, emellett pedig a Ford Motor Credit Company révén pénzügyi szolgáltatásokat is nyújt. A Ford mintegy 183.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 41.000 alkalmazottat, az összevont, illetve nem összevont közös vállalkozásokkal együtt pedig mintegy 55.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (10 saját tulajdonú vagy összevont közös vállalat és 4 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |
|  | email: ogyorke@ford.com  |  |